Райнер Мария Рилке
I.Дърво израсна, чак до небесата…

Превод от немски: Петър Велчев, 1979

chitanka.info

Дърво израсна[1], чак до небесата!

Орфей запя! В ухото — ствол висок!

Светът немееше. Но тишината

бе превращение, начало, скок.

Животни тичаха в гората ясна,

напускаха гнезда и пещери.

Но не страхът, не хитростта дори

за първи път към тишина ги тласна —

а жаден слух. Най-дивото ръмжене

нищожно им се стори… Там, където

къщурка с глухо скърцащи греди,

подслон, край който тъмна ярост стене,

мълчеше в пустошта на битието —

ти храм велик в слуха им изгради.

1922

[1] Дърво израсна — Вж. бел. към „Пак у дома съм между ден и сън“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.